กสทช.เคาะราคาคลื่น 700MHz ใบละ 17,584 ลบ. ขีดเส้น 3 ค่ายมือถือยื่นซอง 19 มิ.ย.นี้
กสทช.เคาะราคาคลื่น 700MHz ใบละ 17,584 ลบ. ขีดเส้น 3 ค่ายมือถือยื่นซอง 19 มิ.ย.นี้
กสทช.เคาะราคาคลื่น 700MHz ใบละ 17,584 ลบ. ขีดเส้น 3 ค่ายมือถือยื่นซอง 19 มิ.ย.นี้
14 พ.ค. 2562

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.ได้ตั้งราคาเริ่มต้นของคลื่น 700MHz ที่ 17,854 ล้านบาทต่อ 10 MHz ซึ่งเป็นราคาอิงกับคลื่น 900 MHz นอกจากนี้ได้ปรับการจัดสรรคลื่น 700 MHz จาก 15 MHz ลดลงเป็น 10 MHz และสามารถนำคลื่นมาใช้งานได้ 1 ตุลาคม 63 หลังจากนี้จะประกาศทางเว็บไซด์ของกสทช.
โดยหลังประกาศร่างหลักเกณฑ์ฯ แล้วจะรับฟังความเห็นสาธารณะในวันที่ 22 พ.ค.62 ก่อนจะนำกลับมาเสนอบอร์ด กสทช.แล้วส่งไปขอความเห็นชอบจากคณะรัฐมนตรี (ครม.) ก่อนประกาศในราชกิจการนุเบกษา
ทั้งนี้ กสทช. จะกำหนดให้ผู้ประกอบการโทรคมนาคมแห่งชาติทั้ง 3 ราย คือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC บริษัท ทรู คอร์ปอเรชั่น จำกัด (มหาชน) หรือ TRUE และ บริษัท โทเทิ่ลแอ็คเซ็ส คอมมูนิเคชั่น จำกัด (มหาชน) หรือ DTAC ยื่นความจำนงในวันที่ 19 มิถุนายนนี้ แต่หากรายใดไม่ยื่นก็จะไม่ได้รับสิทธิการขยายการขำระค่าใบอนุญาตคลื่น 900 MHz
“วันที่ 19 มิ.ย.62 จะเปิดให้ผู้เข้าร่วมการจัดสรรนำเอกสารมายื่นในช่วงเช้า จากนั้นจะมีการพิจารณาของบอร์ด กสทช. โดยหากผู้เข้ารับการจัดสรรเลือกชุดคลื่นความถี่เดียวกันให้ใช้วิธีจับสลาก เบื้องต้นราคาที่กำหนดน่าจะเป็นราคาที่เหมาะสมแล้วเชื่อว่าจะไม่มีการเปลี่ยนแปลงราคาอีก” นายฐากร กล่าว
สำหรับส่วนที่เหลือของคลื่น 700 MHz จำนวน 15 MHz ใบละ 5 MHz จะเปิดประมูลรอบหน้า และคลื่น 1800 MHz ที่มี 7 ใบอนุญาต ในเดือนเมษายน-พฤษภาคม 63 เพื่อให้รายใหม่เข้ามาประมูล
ส่วนโรดแมพการจัดสรรคลื่นความถี่ของ กสทช.กำหนดให้จัดสรรคลื่น 700 เมกะเฮิรตซ์แล้วเสร็จภายในเดือน มิ.ย.62 ส่วนคลื่น 2600 เมกะเฮิรตซ์ (จำนวน 190 เมกะเฮิรตซ์) และคลื่น 26 กิกะเฮิรตซ์ และ 28 กิกะเฮิรตซ์ จะทำการประมูลแบบมัลติแบนด์ (ประมูลพร้อมกันไป) โดยจะมีการประมูลช่วงปลายปี 62 ขณะที่คลื่น 1800 เมกะเฮิรตซ์ และ 700 เมกะเฮิรตซ์ ที่เหลืออยู่น่าจะมีการประมูลในเดือน เม.ย.63 ต่อไป ส่วนคลื่น 3,400-3,500 เมกะเฮิรตซ์ เนื่องจากคลื่นดังกล่าวยังมีการใช้งานอยู่จึงยังไม่มีการกำหนดเวลาที่จะนำมาจัดสรร